เงินลงทุนซบตราสารหนี้ตลาดใหม่‘เอ็มเอฟซี’ขายกองทุนอายุ6เดือน
MFC ชี้เงินลงทุนทั่วโลกซบตราสารหนี้ของประเทศเกิดใหม่ ส่งกองทุนตราสารหนี้ 6 เดือนขาย
6 ต.ค. 2554

MFC ชี้เงินลงทุนทั่วโลกซบตราสารหนี้ของประเทศเกิดใหม่ ส่งกองทุนตราสารหนี้ 6 เดือนขาย
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า ความผันผวนของตลาดโลกซึ่งเกิดจากผลกระทบของหนี้สาธารณะประเทศในยุโรป ซึ่งมีความเสี่ยงมากขึ้น ทำให้กระแสเงินลงทุนจากทั่วโลกหันเข้ามาลงทุนในตราสารหนี้ของประเทศเกิดใหม่ รวมทั้งไทย ซึ่งมีโอกาสได้ผลตอบแทนสูงจากดอกเบี้ยที่สูงกว่าและค่าเงินในตลาดเกิดใหม่มีแนวโน้มแข็งค่าจากเศรษฐกิจที่เข้มแข็งและมีโอกาสปรับเพิ่มอันดับเครดิต
บลจ.เอ็มเอฟซีมองว่าเป็นโอกาสเหมาะสมกับการลงทุนในตราสารหนี้ ซึ่งไม่เสี่ยงมาก จึงเปิดขายกองทุนเปิดเอ็มเอฟซี กาญจนทรัพย์ 6 ซีรีส์ 18 หรือ MK6S18 ระหว่างวันที่ 5-11 ต.ค.นี้ ลงทุนขั้นต่ำ 1 หมื่นบาท มูลค่าโครงการ 1,000 ล้านบาท จะลงทุนในต่างประเทศไม่เกิน 79% ของมูลค่าทรัพย์สินสุทธิและมีการป้องกันความเสี่ยงด้านอัตราแลกเปลี่ยนสกุลเงินแบบเต็มจำนวน อายุการลงทุน 6 เดือน 
“กองทุนคาดว่าจะลงทุนในพันธบัตรรัฐบาลไทย ตั๋วแลกเงินธนาคารทิสโก้ ตั๋วสัญญาใช้เงินธนาคารอาคารสงเคราะห์ หรือเงินฝากของ Bank of China ตั๋วแลกเงิน บริษัท อยุธยาแคปิตอล ออโต้ลิส ตั๋วแลกเงินบริษัท เอเชี่ยน พร็อพเพอร์ตี้ ดีเวลลอปเม้นท์” น.ส.ประภา กล่าว 
ทั้งนี้ เมื่อครบอายุกองทุน บริษัทจะรับซื้อคืนหน่วยลงทุนและสับเปลี่ยนอัตโนมัติไปยังกองทุนเปิดเอ็มเอฟซีพันธบัตรตลาดเงิน (MM-GOV) ซึ่งเป็นกองทุนรวมตลาดเงินที่มีความมั่นคงสูง ลงทุนในตราสารหนี้ภาครัฐ เพื่อผู้ถือหน่วยลงทุนจะได้รับโอกาสที่ดีจากการลงทุนอย่างต่อเนื่อง